b'\n_START_ARTICLE_\nKionga\n_START_PARAGRAPH_\nQuionga o Kionga \xc3\xa9s una illa i una petita vila de Mo\xc3\xa7ambic a la prov\xc3\xadncia de Cabo Delgado, districte de Palma, a l\'extrem nord del pa\xc3\xads, a la riba sud i a la desembocadura del riu Rovuma. La seva poblaci\xc3\xb3 actual \xc3\xa9s d\'uns 3.000 habitants._NEWLINE_El 1886 Alemanya i Portugal van establir el riu Rovuma com a l\xc3\xadmit entre els dominis portuguesos de Mo\xc3\xa7ambic i l\'\xc3\x80frica Oriental Alemanya. El 1892 els alemanys van reclamar el territori entre el riu i el Cap Delgado, a uns 32 km al sud de la desembocadura del riu, i el 1894 la marina alemanya va ocupar Quionga que es va anomenar Kionga, aix\xc3\xad com la zona a l\'entorn coneguda com a triangle de Kionga, amb una superf\xc3\xadcie d\'uns 395 km\xc2\xb2. L\'establiment alemany anomenat Kionga tenia vers el 1910 uns quatre mil habitants._NEWLINE_El 23 de febrer de 1916 Portugal va declarar la guerra a Alemanya a petici\xc3\xb3 de la Gran Bretanya. En resposta Alemanya li va declarar la guerra el 9 de mar\xc3\xa7. El 9 de juny, a la Confer\xc3\xa8ncia Econ\xc3\xb2mica dels Aliats, es va decidir que entre les condicions per la pau hi hauria el retorn a Portugal del triangle de Kionga. A la segona meitat del 1916 les tropes portugueses van ocupar la regi\xc3\xb3 del triangle. Es van emetre segells de correus de Louren\xc3\xa7o Marques sobrecarregats, que van estar breument en \xc3\xbas el 1916, per\xc3\xb2 despr\xc3\xa9s hi van circular els de Mo\xc3\xa7ambic, ja que el territori no es considerava una zona ocupada sin\xc3\xb3 "recuperada". Per aix\xc3\xb2 probablement fou incorporat als territoris de la Companyia de Niassa. El Tractat de Versalles el 1919 va recon\xc3\xa8ixer com a frontera de Mo\xc3\xa7ambic amb l\'\xc3\x80frica Oriental Alemanya el riu Rovuma, i la legitimitat de la incorporaci\xc3\xb3 del territori del triangle al Mo\xc3\xa7ambic portugu\xc3\xa8s.'